
Parlamentul României

Camera Deputaţilor

COMISIA PENTRU TEHNOLOGIA INFORMAȚIEI ȘI COMUNICAȚIILOR

Către,

BIROUL PERMANENT AL CAMEREI  DEPUTAŢILOR

Vă înaintăm, alăturat, raportul asupra proiectului de Lege pentru ratificarea Acordului de cooperare în domeniul navigaţiei prin satelit între Uniunea Europeană şi statele sale membre, pe de o parte, şi Regatul Norvegiei, pe de altă parte, semnat la Bruxelles, la 22 septembrie 2010, trimis cu adresa nr. PLx nr. 494 din 4 noiembrie 2014 şi înregistrat la Comisia pentru tehnologia informaţiei şi comunicaţiilor cu nr.4c-16/46/05.11.2014.

În raport cu obiectul şi conţinutul său, proiectul de lege face parte din categoria legilor ordinare.

  







PREŞEDINTE,                                                         

DANIEL VASILE OAJDEA

PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

PLx nr.494/2014
RAPORT
asupra proiectului de Lege pentru ratificarea Acordului de cooperare în domeniul navigaţiei prin satelit între Uniunea Europeană şi statele sale membre, pe de o parte, şi Regatul Norvegiei, pe de altă parte, semnat la Bruxelles, la 22 septembrie 2010
În conformitate cu prevederile art.95 din Regulamentul Camerei Deputaţilor, republicat, Comisia pentru tehnologia informaţiei şi comunicațiilor a fost sesizată spre dezbatere în fond, cu proiectul de Lege pentru ratificarea Acordului de cooperare în domeniul navigaţiei prin satelit între Uniunea Europeană şi statele sale membre, pe de o parte, şi Regatul Norvegiei, pe de altă parte, semnat la Bruxelles, la 22 septembrie 2010,  trimis cu adresa nr. PLx nr. 494 din 4 noiembrie 2014 şi înregistrat la Comisia pentru tehnologia informaţiei şi comunicaţiilor cu nr.4c-16/46/05.11.2014 (PLx nr.494/2014).
Proiectul de lege are ca obiect de reglementare ratificarea Acordului de cooperare în domeniul navigaţiei prin satelit între Uniunea Europeană şi statele sale membre, pe de o parte, şi Regatul Norvegiei, pe de altă parte, semnat la Bruxelles, la 22 septembrie 2010. Acest acord are ca obiectiv consolidarea cooperării dintre părți prin completarea dispozițiilor aplicabile navigației prin satelit din Acordul privind SEE.

Regatul Norvegiei este stat membru cu drepturi depline în cadrul Agenției Spațiale Europene (ESA), entitate delegată de CE pentru implementarea și dezvoltarea tehnologică a EGNOS și GALILEO.

Având în vedere dezvoltarea continuă a aplicațiilor GNSS (Sistemele globale de navigație prin satelit europene) în UE, Acordul va contribui la extinderea utilizării serviciilor EGNOS (Sistemul european geostaționar mixt de navigare) și GALILEO (Sistemul global de navigație și cronometrare prin satelit), inclusiv serviciul public reglementat (PRS) pe teritoriul Regatului Norvegiei. De asemenea, Acordul conduce la îmbunătățirea cooperării tehnice și instituționale dintre România și Regatul Norvegiei în cadrul activităților ESA, dar și în cadrul programelor europene de cercetare științifică ce privesc domeniul radionavigației prin satelit.

Consiliul Legislativ a avizat favorabil proiectul de lege, conform avizului nr.1174/15.10.2014.
Prin obiectul de reglementare proiectul de lege se încadrează în categoria legilor ordinare, iar în aplicarea dispozițiilor art.75 alineatul (1) din Constituția României, republicată, Camera Deputaților este prima Cameră sesizată.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege în ședința din 19 noiembrie 2014.
Din numărul total de 18 membri ai Comisiei pentru tehnologia informaţiei şi comunicaţiilor au participat la dezbateri 13 deputaţi.
În urma dezbaterilor membrii Comisiei pentru tehnologia informaţiei şi comunicaţiilor au hotărât, cu unanimitate de voturi a membrilor prezenţi, să supună plenului Camerei Deputaţilor adoptarea acestui proiect de lege.
     PREŞEDINTE,                                                              SECRETAR,
Daniel Vasile Oajdea                                          Sorin Avram Iacoban

